**Užsienio reikalų komitetas ir Nacionalinio saugumo ir gynybos komitetas aptarė susitikimus, vykusius Vilniuje rugsėjo 4–7 dienomis**

2013 m. rugsėjo 11 d. Užsienio reikalų komitetas kartu su Nacionalinio saugumo ir gynybos komitetu uždarame posėdyje išklausė krašto apsaugos ministro ir užsienio reikalų viceministro informaciją apie neformalius Europos Sąjungos gynybos ir užsienio reikalų ministrų susitikimus, vykusius 2013 m. rugsėjo 5–7 d. Vilniuje.

Bendrame posėdyje taip pat buvo aptarti Tarpparlamentinės bendros užsienio ir saugumo politikos bei bendros saugumo ir gynybos politikos konferencijos, vykusios 2013 m. rugsėjo 4–6 d. Vilniuje rezultatai.

Užsienio reikalų komiteto nariai pritarė Seimo nutarimo „Dėl Seimo III (rudens) sesijos darbų programos“ projektui ir Užsienio reikalų komiteto 2013 m. Seimo II (pavasario) sesijos ataskaitai.

Komiteto pirmininkas Benediktas Juodka Komiteto nariams pateikė Užsienio reikalų komiteto 2013 m. Seimo III (rudens) sesijos darbo plano projektą.

*Parengė*

*Salvinija Jurėnaitė*

*Seimo kanceliarijos Užsienio reikalų komiteto biuro padėjėja*

*(tel. (8 5) 239 6801, el. p. salvinija.jurenaite@lrs.lt)*